b'\n_START_ARTICLE_\nCa l\'Oliver (Rajadell)\n_START_SECTION_\nDescripci\xc3\xb3\n_START_PARAGRAPH_\nConstrucci\xc3\xb3 Civil: Masia de grans dimensions constru\xc3\xafda aprofitant els desnivells del terreny en diferents etapes. El cos central \xc3\xa9s format per una masia de tipus cl\xc3\xa0ssic amb el carener paral\xc2\xb7lel a la fa\xc3\xa7ana i coberta a doble vessant; sobre aquesta primera construcci\xc3\xb3, a banda i banda s\'hi ha afegit cossos que han doblat les seves proporcions.\n_START_SECTION_\nHist\xc3\xb2ria\n_START_PARAGRAPH_\nAbans de l\'any 1500 \xc3\xa9s documentat ja el Mas Oliver i el seu estadant Gabriel Torra que s\'instal\xc2\xb7l\xc3\xa0 en aquest lloc procedent de fora el terme del castell de Rajadell, segurament de Castellfollit del Boix, i m\xc3\xa9s concretament del Mas Torrellardona. La fam\xc3\xadlia "Torra de l\'Oliver" s\'esgot\xc3\xa0 i l\'her\xc3\xa8ncia va passar a una parenta m\xc3\xa9s allunyada i a partir d\'aleshores el mas fou conegut \xc3\xbanicament amb el nom de l\'Oliver. Al s. XVI la masia era un important centre d\'explotaci\xc3\xb3 ramadera: l\'any 1586 tenien un ramat de 79 ovelles, 2 moltons, 53 anyells i 63 cabres i es dedicaven al conreu de forment, s\xc3\xa8gol, civada, ordi, espelta i blat segol\xc3\xb3s. L\'any 1688 la masia comptava amb un important celler. L\'any 1546 Gabriel Torreblanca va obtenir perm\xc3\xads per a edificar prop la masia, la capella de Sta. Magdalena.'